সান সালভাদরের বাসিন্দা তাইনোরা প্রাথমিক অস্বস্তিকর অবস্থার পর সেদিন ক্রিস্টোফার কলম্বাস ও তার দলকে সাদরে বরণ করে নিয়েছিল। আদর আপ্যায়নও করেছিল যথাযোগ্য সম্মানের সাথে। তখনকার সার্বিক অবস্থা বিবেচনা করলে বলতে হবে, ইউরোপের সভ্যতার তুলনায় স্থানীয়রা অনেক এগিয়ে ছিল। তারা সুতি কাপড় বয়নে বেশ দক্ষ ছিল। তাদের সামাজিক ও সরকার পরিচালনা ব্যবস্থা বেশ উন্নত ছিল। ইউরোপের সাদা মানুষদের তুলনায় তারা অবশ্য কয়েকটি দিকে পিছিয়ে ছিল। যেমন তাদের অন্য দেশের সম্পদ গ্রাস করার কোন অভিলাষ ছিল না। অযথা মারামারি হানাহানি করার অভিপ্রায় ছিল না। আর গায়ের রং ছিল লালচে। গরমের দেশ হওয়ায় তারা দেহের একটি বড় অংশই অনাবৃত রাখতো, ইউরোপিয়ানদের মতো পুরো দেহ ঢেকে রাখার প্রয়োজন পড়তো না। এগুলোই ছিল কলম্বাস এবং তার স্বদেশীদের চোখে ‘বর্বরতা’ আর ‘অসভ্যতার’ লক্ষণ। স্পেনের রাজা ও রানিকে কলম্বাস লিখেছিলেন, ‘এখানকার মানুষজন এতোই সুবোধ ও শান্তিপ্রিয় যে, মহামান্য রাজপদে আমি শপথ করে বলতে পারি সারা দুনিয়াতে এদের চেয়ে ভালো কোন জাতি আর নেই। প্রতিবেশীদের তারা একান্ত আপনজনের মতোই ভালোবাসে। তাদের আচার-আচরণও অতীব ভদ্র এবং মিষ্টি। মুখে যেন হাসি লেগেই থাকে। এটা অবশ্য ঠিক যে তারা বেশ কিছুটা নগ্ন, তবুও তাদের ব্যবহার ও সৌন্দর্যবোধ অতীব প্রশংসাযোগ্য।’